***до катедра „Чужди езици и приложна лингвистика“,***

***Факултет „Международна Икономика и политика“, УНСС***

Уважаеми колеги,

От името на катедра „Руски език“ на Софийския университет „Св. Климент Охридски“ сърдечно Ви поздравявам по случай 100-годишнината на обучението по чужди езици в УНСС.

С Вас ни свързва дългогодишно плодотворно сътрудничество. Високо ценим богатия Ви преподавателски опит, творческите Ви постижения и уверения Ви професионален подход, съчетаващ мъдростта на традициите и смелостта на новаторството. Днешният ден е достоен повод да се гордеете с поколенията квалифицирани специалисти, които сте подготвили, съумявайки да откликнете на потребностите на времето.

Катедра „Чужди езици и приложна лингвистика“ на УНСС посреща юбилея си като академична общност с утвърден авторитет, която не само осигурява на студентите необходимите езикови знания и комуникативни умения, но и стимулира интереса им към новото, различното, непознатото и същевременно ги учи как да посрещат предизвикателствата на съвременния мултикултурен свят. Преподавателите от катедрата са сред водещите експерти по чуждоезиково обучение в България – автори са на широко известни учебници и монографии, участват в значими международни форуми, канени са като лектори в престижни чуждестранни университети, блестящо осъществяват иновативни научно-приложни проекти.

Желаем на всички здраве, благополучие и професионално удовлетворение, още много вдъхновяващи идеи и талантливи студенти! На участниците в Юбилейната научно-практическа конференция с международно участие *„100 години чуждоезиково обучение в УНСС – с поглед към бъдещето“* пожелаваме успешна работа.

доц. д-р Силвия Петкова,

ръководител на катедра „Руски език“,

Софийски университет „Св. Климент Охридски“